### NN 24/2021 (10.3.2021.), Odluka o imenovanju sutkinje Županijskog suda u Osijeku

Državno sudbeno vijeće

541

Na temelju članka 55. stavka 6. Zakona o Državnom sudbenom vijeću (»Narodne novine«, broj 116/10, 57/11, 130/11, 13/13 – Odluka Ustavnog suda Republike Hrvatske broj U-I-5991/2012, 28/13, 82/15, 67/18 i 126/19 – u daljnjem dijelu teksta ZDSV) Državno sudbeno vijeće (u daljnjem dijelu teksta – Vijeće), sastavljeno od Darka Milkovića, predsjednika Vijeća te Dražena Bošnjakovića, Nevena Cambja, Antuna Dominka, prof. dr. sc. Igora Glihe, Gorana Goluže, Gordane Jalšovečki, Mirte Matić, Lidije Vidjak, prof. dr. sc. Maria Vinkovića, članova Vijeća, na 44. sjednici, održanoj 10. prosinca 2020., donijelo je

ODLUKU

Za sutkinju Županijskog suda u Osijeku imenuje se Štefica Bukvić, sutkinja Općinskog suda u Bjelovaru.

Obrazloženje

U »Narodnim novinama«, broj 98/20, od 2. rujna 2020., Vijeće je objavilo oglas za jedno slobodno mjesto za suca Županijskog suda u Osijeku, građanski odjel.

Prijave na oglas s dokazima o ispunjavanju uvjeta za suca Županijskog suda u Osijeku, propisanih u članku 51. stavku 3. ZDSV-a, kao i podatke o svom radu podnijele su Štefica Bukvić, sutkinja Općinskog suda u Bjelovaru, Dubravka Kuveždić, sutkinja Trgovačkog suda u Osijeku, Suzana Nađ, sutkinja Općinskog suda u Osijeku, Jadranka Prelić, sutkinja Općinskog suda u Osijeku, Željka Sebelić, sutkinja Općinskog suda u Osijeku, Biserka Trstenjak – Opačak, sutkinja Općinskog suda u Slavonskom Brodu, i Tatjana Varžić, sutkinja Općinskog suda u Osijeku.

Kandidatkinje Jadranka Prelić i Željka Sebelić povukle su prijave na predmetni oglas, te se više ne smatraju kandidatkinjama.

Na temelju članka 55. stavka 1. ZDSV-a, Vijeće je, od sudačkog vijeća Županijskog suda u Osijeku, zatražilo ocjenu obnašanja sudačke dužnosti i mišljenje za sutkinje koje su podnijele prijavu na oglas.

Sudačko vijeće ocijenilo je sutkinje prema sljedećim mjerilima: je li sutkinja donijela broj odluka koje je trebala donijeti na temelju okvirnih mjerila za rad sudaca, je li sutkinja poštovala rokove za donošenje i izradu odluka, kakve su odluke donesene povodom pravnih lijekova (potvrđene, ukinute ili preinačene) kao i druge aktivnosti, postupke, te okolnosti koje omogućuju što potpuniju ocjenu rada sutkinja.

Sudačko vijeće Županijskog suda u Osijeku ocijenilo je sve kandidatkinje ocjenom »izvrsno obnaša sudačku dužnost«, te je za Šteficu Bukvić utvrdilo 137 bodova, za Dubravku Kuveždić 131 bod, za Suzanu Nađ 131 bod, za Biserku Trstenjak – Opačak 136 bodova i za Tatjanu Varžić 131 bod.

Sudačko vijeće Županijskog suda u Osijeku je mišljenja da sve kandidatkinje ispunjavaju kriterije za obnašanje dužnosti suca Županijskog suda u Osijeku, građanski odjel, a posebno je istaknulo i dalo prednost kandidatkinji Tatjani Varžić, pri čemu nije obrazložilo zašto joj daje prednost već je samo navelo da se više puta javljala na natječaj i da je uvijek bila pri vrhu liste po broju bodova.

Na temelju članka 55. stavka 3. ZDSV-a Vijeće je na temelju ukupnog broja bodova utvrđenog ocjenom obnašanja dužnosti utvrdilo redoslijed kandidatkinja koji je objavio na internetskoj stranici Vijeća:

|  |  |
| --- | --- |
| Štefica Bukvić | 137 |
| Biserka Trstenjak – Opačak | 136 |
| Dubravka Kuveždić | 131 |
| Suzana Nađ | 131 |
| Tatjana Varžić | 131 |

Na razgovor su pozvane kandidatkinje Štefica Bukvić, Biserka Trstenjak – Opačak, Dubravka Kuveždić, Suzana Nađ i Tatjana Varžić.

S kandidatkinjama je proveden strukturirani razgovor sukladno odredbi članka 55. stavka 5. ZDSV-a i odredbi članka 5. i 8. Pravila o vrednovanju kandidata u postupku imenovanja sudaca prvostupanjskih, županijskih i visokih sudova (»Narodne novine«, broj 8/19 – u daljnjem dijelu teksta Pravila).

Na strukturiranom razgovoru Vijeće je postavljalo pitanja koja se odnose na njihov dosadašnji rad i aktivnosti, a na temelju koji je razmatralo i vrednovalo njihov osjećaj za pravdu, sposobnost primjerenog i odgovornog obnašanja dužnosti, te njihovu motiviranost za obnašanje dužnosti na sudačkom mjestu za koje se kandidatkinja javlja.

Nakon strukturiranog razgovora predsjednik Vijeća je, sukladno članku 8. stavka 2. Pravila, za svaku kandidatkinju predložio broj bodova koji je ista ostvarila na strukturiranom razgovoru.

S obzirom da članovi Vijeća nisu postigli suglasnost o broju bodova koje su kandidatkinje ostvarile na strukturiranom razgovoru pristupilo se pojedinačnom vrednovanju kandidatkinja na način da je svaki član Vijeća koji je sudjelovao u provedbi razgovora posebno vrednovao svaku kandidatkinju ocjenom 0 do 15 bodova, prema mjerilima i kriterijima iz članka 55. stavka 5. ZDSV-a i članka 8. stavka 1. Pravila, te su kandidatkinje ostvarili slijedeći prosječan broj bodova: Štefica Bukvić 12 bodova, Biserka Trstenjak – Opačak 10,36 bodova, Dubravka Kuveždić 8,9 bodova, Suzana Nađ 12,9 bodova i Tatjana Varžić 9,4 boda.

Na temelju članka 55. stavka 6. ZDSV-a i članka 17. stavka 2. Pravila Vijeće je utvrdilo redoslijed kandidatkinja prema ukupno ostvarenim bodovima u postupku vrednovanja:

Štefica Bukvić, sutkinja Općinskog suda u Bjelovaru – 149 bodova,

Biserka Trstenjak – Opačak sutkinja Općinskog suda u Slavonskom Brodu – 146,36 bodova,

Suzana Nađ, sutkinja Općinskog suda u Osijeku – 143,9 bodova,

Tatjana Varžić, sutkinja Općinskog suda u Osijeku – 140,4 boda,

Dubravka Kuveždić, sutkinja Trgovačkog suda u Osijeku – 139,9 bodova.

Stoga je, cijeneći sve navedeno, a posebno sagledavajući u skladu s ciljem (svrhom) radi kojeg je ovlaštenje dano, odnosno cilju izbora kandidatkinje za koju se u najvećoj mjeri može očekivati da će uspješno, stručno, savjesno, pošteno i nepristrano obnašati sudačku dužnost, te rukovodeći se naročito interesima i potrebama suda u koji se sutkinja imenuje, sukladno članku 55. stavku 6. ZDSV-a, odlučeno da se za sutkinju Županijskog suda u Osijeku imenuje Štefica Bukvić, sutkinja Općinskog suda u Bjelovaru.

Sukladno članku 58. ZDSV-a imenovana kandidatkinja dužna je stupiti na dužnost nakon davanje prisege.

Sukladno članku 59.a ako je protiv odluke o imenovanju suca podnesena ustavna tužba Ustavnom sudu Republike Hrvatske, imenovani sudac ne može položiti prisegu niti stupiti na dužnost dok Ustavni sud Republike Hrvatske ne odluči o ustavnoj tužbi.

Broj: IS-39/20-7
 Zagreb, 10. prosinca 2020.

Predsjednik
 Državnog sudbenog vijeća
 Darko Milković, v. r.